ปลื้ม! 5 เดือนต่างชาติเข้าไทย 1.3 ล้านคน-มั่นใจปี 65 นทท.ทะลุเป้า
การท่องเที่ยวแห่งประเทศไทย เปิดเผยตัวเลขนักท่องเที่ยวเข้าไป 5 เดือนแรกกว่า 1.3 ล้านคน โดยเฉพาะเดือนพฤษภาคมที่มีการยกเลิก Test & Go เดือนเดียวต่างชาติเข้าไทยกว่า 5 แสนคน ทำให้คาดการณ์ว่าปีนี้จะมีนักท่องเที่ยวต่างชาติเข้าไทยมากถึง 10 ล้านคน
การท่องเที่ยวแห่งประเทศไทย เปิดเผยตัวเลขนักท่องเที่ยวเข้าไป 5 เดือนแรกกว่า  1.3 ล้านคน โดยเฉพาะเดือนพฤษภาคมที่มีการยกเลิก Test & Go เดือนเดียวต่างชาติเข้าไทยกว่า 5 แสนคน ทำให้คาดการณ์ว่าปีนี้จะมีนักท่องเที่ยวต่างชาติเข้าไทยมากถึง 10 ล้านคน
2 มิ.ย. 2565

ผู้สื่อข่าวรานงานว่า หลังจากที่ศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 หรือ ศบค.ได้ผ่อนคลายมาตรการการเดินทางเข้าประเทศของนักท่องเที่ยวชาวต่างชาติ ตั้งแต่วันที่ 1 พฤษภาคม 2565 ที่ผ่านมา ที่ให้ยกเลิกการตรวจโควิด-19 สำหรับผู้ที่ฉีดวัคซีนครบตามเกณฑ์ที่กำหนด จากนั้นวันที่ 1 มิถุนายน 2565 ได้ผ่อนคลายมาตรการเพิ่มเติม สำหรับผู้ที่ไม่ฉีดวัคซีน หรือฉีดวัคซีนไม่ครบตามที่กำหนด รวมถึงผู้สัมผัสใกล้ชิดเสี่ยงสูง “ไม่ต้องมีการกักตัว” แต่ต้องแสดงผล Pro-ATK หรือ RT-PCR ตรวจหาเชื้อโควิด-19 ภายใน 72 ชั่วโมงก่อนเดินทาง นอกจากนี้ยังยกเลิกการกักตัวในกลุ่มที่ไม่ได้รับวัคซีน หรือได้รับวัคซีนไม่ครบ และไม่มีผลตรวจ โดยเมื่อเดินทางมาถึง สามารถตรวจ Pro-ATK เมื่อถึงสนามบิน ขณะเดียวกันยังได้ปรับแนวทางการจัดการผู้สัมผัสใกล้ชิดเสี่ยงสูง (High Risk Contact : HRC) ไม่ต้องกักตัวด้วย โดยให้สังเกตอาการตนเอง 10 วัน
ทั้งนี้เฉพาะ “ผู้เดินทางต่างชาติ” ยังต้องกรอกข้อมูลลงทะเบียนในระบบ “ไทยแลนด์พาส” (Thailand Pass) โดยลดการกรอกข้อมูลที่จำเป็น ได้แก่ หลักฐานวัคซีนหรือผลตรวจ ประกันสุขภาพจำนวน 10,000 เหรียญสหรัฐ และข้อมูลหนังสือเดินทาง โดยจะมีการออก QR Code ทันทีเมื่อลงทะเบียนเสร็จ
นายยุทธศักดิ์ สุภสร ผู้ว่าการการท่องเที่ยวแห่งประเทศไทย หรือ ททท. เปิดเผยว่า จากสถิติจำนวนนักท่องเที่ยวต่างชาติเข้าประเทศไทย ณ วันที่ 31 พฤษภาคม 2565 รวบรวมข้อมูลจากสำนักงานตรวจคนเข้าเมือง และระบบ Thailand Pass พบว่ามีนักท่องเที่ยวเดินทางเข้าไทยช่วง 5 เดือนแรก ตั้งแต่วันที่ 1 มกราคม – 31 พฤษภาคม 2565 จำนวนรวม 1,336,068 คน นักท่องเที่ยวจากประเทศที่เดินทางเข้ามาเป็นอันดับ 1 คือ “อินเดีย” 123,606 คน รองลงมาคือ สหราชอาณาจักร 96,323 คน มาเลเซีย 78,523 คน เยอรมนี 77,707 คน และสหรัฐ 72,482 คน
โดยนักท่องเที่ยวเดินทางผ่านด่านสนามบินสุวรรณภูมิมากเป็นอันดับ 1 จำนวน 825,918 คน รองลงมาคือ สนามบินภูเก็ต 378,786 คน สนามบินดอนเมือง 41,043 คน ด่านสะเดา 19,962 คน และด่านหนองคาย 12,783 คน
เมื่อดูสถิติเฉพาะวันที่ 1-31 พฤษภาคม 2565 ซึ่งเป็นช่วงที่มีการผ่อนคลายมาตรการเดินทางเข้าราชอาณาจักร ด้วยการยกเลิกระบบ Test &amp; Go พบว่ามีนักท่องเที่ยวต่างชาติเดินทางเข้าประเทศไทยรวม 532,177 คน ถือว่า “สูงกว่าเป้าหมาย” ที่ ททท.ตั้งไว้ว่าจะมียอดเดินทางเข้ามา 5 แสนคนในเดือนดังกล่าว
ทั้งนี้หากในช่วง 4 เดือนที่เหลือของโลว์ซีซั่น ตั้งแต่ มิถุนายน – กันยายนนี้ มีนักท่องเที่ยวต่างชาติเดินทางเข้าไทยเดือนละ 5 แสนคน ก็จะมีนักท่องเที่ยวเพิ่มเป็น 3 ล้านคน แล้วถ้าในช่วงไฮซีซั่นปลายปีนี้ ตั้งแต่ ตุลาคม – ธันวาคม ได้อีกเดือนละไม่น้อยกว่า 1 ล้านคน โอกาสที่จะมีนักท่องเที่ยวต่างชาติตลอดปี 2565 เป็นไปตามเป้าหมาย 7-10 ล้านคนของนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬานับว่าเป็นไปได้สูง